Tóresh Allanazarov

Toresh Allanazarov — rejissyor hám dramaturgiya izertlewshisi. 1916-jılı Qońırat rayonınıń Sorkól awılında tuwılǵanhttps://web.archive.org/web/20220830065208/https://berdax-teatr.uz/27-turesh-allanazarov-1916-2000.html.

 Iskerligi 
Dáslep eski mektepte, soń jańa mektepte oqıǵan. 1933-jılı Tórtkúldegi pedtexnikumdı pitkerip, Kegeylide muǵallim bolıp isleydi.

Toresh Allanazarov 1934-39-jılları Moskvadaǵı Lunacharskiy atındaǵı mámleketlik teatr óneri institutında bilim aladı. 1945-jılǵa shekem qaraqalpaq mámleketlik teatrında aktyor hám rejissyorhttp://istoriya-teatra.ru/theatre/item/f00/s00/e0000296/index.shtml, 1951-jılı Tashkenttegi teatr institutınıń rejissyorlıq fakultetin pitkerip kelip, respublikalıq mámleketlik tetrda bas rejissyor bolıp isleydi.

Ol 1959-1965-jılları N.Dáwqaraev atındaǵı Til hám ádebiyat institutında kórkem-óner bólimin basqarsa, 1965-1967-jılları respublikanıń mádeniyat ministri, soń Tashkent mámleketlik mádeniyat institutında kafedra meńgeriwshisi (1974-1983) 1983-jıldan baslap N.Dáwqaraev atındaǵı Til hám ádebiyat institutında ilimiy xızmetker wazıypasın atqaradı.

T.Allanazarov ádebiy dóretiwshilik penen 1939-jıldan baslap shuǵıllanǵan. Ol J.Aymurzaev penen birge «Ráwshan» (1956), A.Begimov penen birlikte «Ǵárip ashıq» pyesaların dóretti hám saxnalastırdı. Ol M.Gorkiydiń «Dushpanlar», «Vassa Jeleznova», A.Qahhardıń «Jańa jer», I.Frankonıń «Urlanǵan baxıt», Molyerdiń «Tartyuf», Ǵ.Músirepovtıń «Qız jipek» pyesaların awdarǵan.

 Ilimiy jumısları 
Dramaturgiya tariyxı boyınsha T.Allanazarovtıń «Qaraqalpaq sovet teatrı» (1966), «Teatr hám dramaturgiya» (1979), «Qaraqalpaq sovet dramaturgiyası tariyxınıń geypara máseleleri» (1987) hám basqa da izertlewleri bar.

T.Allanazarov 1964-jılı «Qaraqalpaq sovet teatrınıń rawajlanıw jolları» degen temada kórkem-óner tanıw boyınsha kandidatlıq dissertaciyasın jaqlaǵan. «Qaraqalpaqstanda mádeniy aǵartıw mákemelerininiń qáliplesiw derekleri» degen atamadaǵı oqıw quralınıń avtorı.

 Sıylıqları 
T.Allanazarov «Qaraqalpaqstan xalıq artisti» (1944), «Ózbekstan Respublikasına miyneti sińgen kórkem-óner ǵayratkeri» (1957), «Ózbekstan xalıq artisti» (1963) degen húrmetli ataqlarǵa iye. «Húrmet belgisi» ordeni hám medallar menen sıylıqlanǵan. Ol Qaraqalpaqstan Respublikası Berdaq atındaǵı mámleketlik sıylıqtıń laureatı boldı.

T.Allanazarov 1955-jıldan Jazıwshılar awqamınıń aǵzası.

 Derekler 

Kategoriya:Qaraqalpaq ilimpazları
Kategoriya:Ózbekstan xalıq artisti
Kategoriya:Qaraqalpaq sovet teatrı
Kategoriya:Ózbekstan Respublikasına miyneti sińgen kórkem-óner ǵayratkeri
Kategoriya:Qońırat rayonında tuwılǵanlar